Papersnake/gushiwen huggingface dataset:
建元寺（一作和郭郧寒食）
李绅（唐代）

江城物候伤心地，远寺经过禁火辰。芳草垄边回首客，

野花丛里断肠人。紫荆繁艳空门昼，红药深开古殿春。

叹息光阴催白发，莫悲风月独沾巾。
明日雨不止风加甚
赵蕃（宋代）

大雨晓未止，疾风朝更颠。
茅飞疏我屋，禾偃病民田。
未可专时戾，多繇得地偏。
虽然岂无念，衣薄尚无绵。
次韵杨宰野步
陈造（宋代）

眼边室迩叹人遐，再见惊飚衮雪花。
岁歉民劳真诿子，泥行草宿又谁家。
题诗山寺神应助，问俗村区日易斜。
随处棠阴诵遗爱，他年剩著翠珉夸。
菩萨蛮 问海棠
张娴倩（明代）

海棠昼睡胭脂冷。杜宇枝头呼不醒。想是怯东风。沉沉春梦中。

闲来花槛外。漫把花愁解。切莫更朦胧。轻将锦被笼。
和应之同年兄秋日雨中登广爱寺阁寄梅圣俞
欧阳修（宋代）

经年都洛与君交，共许诗中思最豪。旧社更谁能拥鼻，新秋有最独登高。

径兰欲谢悲零露，篱菊空开乏冻醪。纵使河阳花满县，亦应留滞感潘毛。
赠郑吏部
王洋（宋代）

春草牵吟费梦思，一杯相属重熙怡。
谁知道路沫新历，只觉精刘胜旧时。
凤子即今车接翼，议曹他日政无私。
春风吹毂还催起，从此愁添五路棋。
贤者之孝二百四十首·崔道固
林同（宋代）

是谁迫我母，持炙致诸宾。
惊起自接取，云宾此老亲。
天贶
许月卿（宋代）

天贶逢佳节，地灵钟异人。
今朝书上考，同日是生辰。
部使星留次，临川月半轮。
明年当此日，五马列朝绅。
次韵漕使张守二首
陈造（宋代）

授书天佐汉，鼓箧客师韩。
气宇包溟渤，辞锋凛莫干。
经纶股肱似，姓字齿牙寒。
不作规随起，谁令九鼎安。
次韵陈敬初答虞清二子雨中见寄绝句（六首）
钱逵（元代）

喧喧春鸟报新晴，不遣春愁眼底生。
拟约芙蓉洲上坐，暂分私地听蛙鸣。
和江邻几送文丞相还游普安院
沈遘（宋代）

扰扰市朝士，一身众役该。官曹畏职业，人事烦往来。

朝出被风雨，莫还冲尘埃。竟岁长若此，何时能休哉。

适闻丞相行，巾车城西隈。冠盖盛出送，车马相喧豗。

吾有四君子，约言共追陪。乌躔转背午，归来倦支骸。

道旁有精舍，聊兹释鞍彍。殿阁郁四合，高明绝纤灰。

曲池含清波，鱼鸟中沿洄。禁园直南望，参差隐楼台。

秋风肃众物，野气日夕佳。幽趣坌来会，俗纷顿可推。

高情缅山水，剧语杂讥诙。清赏何以娱，一枰聊为开。

岂徒事争决，要且资欢咍。谓言坐上客，兹乐那易谐。

城中苦多事，况复日月催。功名未有立，壮志先欲摧。

幸时得閒暇，一出纾吾怀。此言固可结，此愿惟恐乖。

须臾夕照下，欲起姑徘徊。揽辔更留顾，馀兴无穷涯。
题秋海棠
王士骐（明代）

是花偏灼灼，开处几丛丛。弱质不禁露，幽怀欲诉风。

空庭聊取媚，傍石若为容。黄菊纷相应，餐英未许同。
景回兄和篇甚佳信笔再用韵
吴潜（宋代）

犂扫终当尽穴庭，将军夫岂但婴城。
何妨水潦威曹贼，应以风婴慑晋兵。
中立运筹飞凯奏，昌黎吮笔草歌行。
开年东作吾何在，野老相携话故情。
读小元和鹑衣子传戏题转韵
纪昀（清代）

声声鶗鴂东风急，瞥眼飞红觅不及。蝶衣粉褪碎缡褷，香魂犹抱空枝泣。

斜阳芳草谁长吟，别鹤一曲伤春心。手中尺半铁绰板，铸成曾费千黄金。

可怜破衲重重补，不是寻常春线缕。柔情宛转引成丝，百折千回无处数。

缠头十万酣春风，倾家买笑宁惟公。乞食落魄不自讳，嗟哉兀傲真英雄。

闻有丹青传好事，吾虽未见知其意。绿惨红愁儿女情，天高地阔风云气。
凤岭
陈宝四（清代）

举步蹑朝霞，凌空越飞鸟。排天万仞高，极目青未了。

中有巢凤处，一峰瘦更好。云岫互吐吞，几莫辨昏晓。

飒然长风来，山深秋先老。
诸公唱和多记经历之事因感昔游复用元韵凡三
苏颂（宋代）

十年不到掖垣西，旧路重寻壁已泥。
四户贵同公鼎重，九门高共斗杓携。
追思往事惊陈迹，欲和长言怯巨题。
老见诸贤虽缩忸，不量绵力尚思齐。
饯春 其一
刘榛（清代）

年年饯春归，试问春归处。东皇笑不言，潜逐飞花去。
虞美人
方千里（宋代）

花台响彻歌声暖。白日林中短。春心摇荡客魂消。搓粉揉香排春、一团娇。

重来犹自寻芳径。吹鬓东风影。步金莲处绿苔封。不见彩云双袖、舞惊鸿。
以酒钱送明叔二绝代简 其二
赵蕃（宋代）

我乃病多长止酒，有时渴梦落江湖。江天阔处识君阁，要破熟茶共嗫嚅。
艮岳百咏 林华苑
李质（唐代）

连云复道映楼台，茂苑奇花日日开。但得如春天一笑，芳菲何必晓风吹。
舍人崔公挽词二首
黄定（宋代）

昭代培英俊，皇天独不仁。
儒林埋鸑鷟，翰苑失麒麟。
青史空遗字，黄麻半掩尘。
惟余忠荩语，分付义方人。
祝英台近 感旧，用静志居琴趣韵
胡薇元（清代）

隔屏山天样远。六角合欢扇。坐听清泉，镇日自忘倦。

纵看翠筱娟娟，红蕖冉冉。总难觅雕梁春燕。

泪痕泫。便教楼是人非，沈沈漏三点。十二重阑，录曲也寻遍。

生憎天壤王郎，无凭詹尹，尽一任情丝飞卷。
朱卿约余倅涧上招昌甫次韵昌甫
韩淲（宋代）

春雨得晴明，山扉涧道清。朋来何以报，雅集偶然成。

柳暗枝枝重，花疏片片轻。经年不相见，好事满壶倾。
如梦令 寓如梦令
张辑（宋代）

深夜沉沉尊酒。酒醒客衾寒透。城角挟霜飞，吹得月如清昼。僝僽。僝僽。比著梅花谁瘦。
偈二首 其一
释楚明（宋代）

出门见山水，入见见佛殿。灵光触处通，诸人何不荐。
题蛟弯小庵二绝 其一
朱松（宋代）

浮尘不到客眉开，乞食幽人晚未回。相对西山全体现，逢人莫道只空来。
送僧归金山寺
许浑（唐代）

老归江上寺，不忘旧师恩。驻锡逢山色，停杯见浪痕。

秋涛吞楚驿，晓月上荆门。为访题诗处，莓苔几字存。
两桥诗，并引 其一 东新桥
苏轼（宋代）

群鲸贯铁索，背负横空霓。首摇翻雪江，尾插崩云溪。

机牙任信缩，涨落随高低。辘轳卷巨绠，青蛟挂长堤。

奔舟免狂触，脱筏防撞挤。一桥何足云，欢传广东西。

父老有不识，喜笑争攀跻。鱼龙亦惊逃，雷雹生马蹄。

嗟此病涉久，公私困留稽。奸民食此险，出没如凫鹥。

似卖失船壶，如去登楼梯。不知百年来，几人陨沙泥。

岂知涛澜上，安若堂与闺。往来无晨夜，醉病休扶携。

使君饮我言，妙割无牛鸡。不云二子劳，叹我捐腰犀。

我亦寿使君，一言听扶藜。常当修未坏，勿使后噬脐。
宜兴道中
曹源郁（清代）

欲放江阴棹，翻成罨画游。峭帆冲暮雨，孤艇送春流。

竹树烟中乱，楼台水际浮。鹤沙桥下路，帘底故句留。
寄木元经
田娟娟（明代）

闻郎夜上木兰舟，不数归舟祇数愁。
半幅御罗题锦字，隔墙裹赠玉搔头。
送谯允蹈解青神赴永康学官二首 其二
史尧弼（宋代）

亦有澹台者，时升单父堂。匆匆能几见，忽忽两相忘。

明日舞雩地，薰风编简香。策勋归圣域，此道久微茫。
游始兴道馆诗
阴铿（南北朝）

紫台高不极。
清溪千仞余。
坛边逢药铫。
洞里阅仙书。
庭舞经乘鹤。
池游被控鱼。
稍昏蕙叶敛。
欲暝槿花疎。
徒教斧柯烂。
会自不凌虚。
石梁
钱大昕（清代）

突兀虚空两翠屏，长虹接引入青冥。一条银汉杯中泻，九奏钧天槛外听。

珠落玉盘皆照乘，龙归金洞挟奔霆。应真飞锡重来到，不见昙花旧日亭。
和赵茂州即事六首
郭印（宋代）

官居閴寂似僧居，坐卧行藏行自如。
爽气逼人千亩竹，清风满室一床书。
心游淡泊能调马，意绝贪求岂羡鱼。
即此便同三径隐，未须投绂赋归欤。
苍梧十景次汪宪副韵 其四 系龙孤洲
张吉（明代）

茫茫天壤间，物物因维系。聊以永今朝，安得号神异。

神龙谁系之，可系非龙类。山鬼拜我前，公言本高致。
秋泊吴门寄友
俞德邻（宋代）

尊酒旗亭说旧游，重来茂苑又深秋。烟霞静锁诗人屋，风雨常欺倦客楼。

独雁叫群天漠漠，蹇驴畏滑路悠悠。相思清夜黄花老，一盏寒灯万斛愁。
癸亥仲秋游狼山饭于白衣庵
耿苍龄（清代）

观海难为水，登山半是仙。未从赤松隐，来证白衣禅。

净土疑无地，层楼别有天。消愁一杯酒，归路夕阳边。
送胡康老 其二
王灼（宋代）

北人事鞍马，笑誇太行高。岂知相风色，孤帆寄江涛。

雄图搅方寸，不惮舟师劳。一见武功天，腾踏当有遭。

皇纲馀丝发，海宇半弓刀。谁人念恢复，此事付英髦。

莼羹伴鲈脍，酒船载蟹螯。何如啖羊酪，春醅泼蒲萄。

愿言云路稳，勿使闲豹韬。功成傥乞身，故园剪蓬蒿。
送王仲显赴琼筦
范成大（宋代）

三径蓬蒿春雨肥，微君谁与开柴扉？
电光射牛书过目，虹气干柴酒淋衣?
十年五别岁月老，一方万里音尘稀。
谁云沧海断地脉，莫信天南无雁飞。
云山草堂为杨庶子赋 其一
金幼孜（明代）

闻道幽居近翠微，好山多与白云齐。柳塘日煖花争发，门巷春深鸟自啼。

酒醒每临松下坐，诗成閒向竹边题。一从射策金门去，风雨年年梦建溪。
双桱
李洪（宋代）

古杉翠桱几千章，势压穹岩九暑凉。
匠石它年选隆栋，万牛回首立明堂。
戊戌初夏夜闻布谷声甚多昔所无也
张鸿（唐代）

鸲鹆巢东鲁，杜鹃啼洛阳。微禽占洽乱，至理实微茫。

地气先机见，童谣古谶祥。博通惭二哲，未敢问何祥。
都下送林容江文学南还
林章（明代）

春明门外半离亭，风雨时时送客经。
十载故人应是梦，一尊别酒不堪醒。
吴江向楚茫茫绿，汉草连胡黯黯青。
愁满关山归未得，天涯何处暮云停。
睡觉
李若水（宋代）

布衾纸帐饯残冬，老眼俄惊晓日红。
好梦追寻忘首尾，但闻窗外竹摇风。
七夕有感
梅尧臣（宋代）

去年此夕肝肠绝，岁月凄凉百事非。一逝九泉无处问，又看牛女渡河归。
金陵怀古
张楷（明代）

落日沧江雨，东风废苑春。
莫言三国士，犹胜六朝臣。
赋松上轻萝
刘删（南北朝）

叶绕千年盖，条依百尺枝。属与松风动，时将薜影垂。

学带非难结，为衣或易披。山阿若近远，独有楚人知。
闲出觅春，戏赠诸郎官
白居易（唐代）

年来数出觅风光，亦不全闲亦不忙。放鞚体安骑稳马，

隔袍身暖照晴阳。迎春日日添诗思，送老时时放酒狂。

除却髭须白一色，其馀未伏少年郎。
吴思道相送同宿崇因二首 其二
李之仪（宋代）

形单影只久相抛，鼎食端能胜饮瓢。已分馀材辜北阙，元非不雨自西郊。

求田聊复同中隐，玩世宁嫌渎下交。千古平泉有遗恨，漫劳精爽畏文饶。
衡门有馀乐
泰不华（元代）

衡门有馀乐，初日照屋梁。晨起冠我帻，亦复理我裳。

虽无车马喧，草木日夜长。朝食园中葵，暮撷涧底芳。

所愿不在饱，颔䫲亦何伤。
诗一首
黄庭坚（宋代）

石磴层层鸟道斜，仙家楼阁锁烟霞。
丹砂已化黄金鼎，玉洞犹开白鹤花。
铁简有云神永护，金钟无韵鬼曾楂。
洞天福地阴阳合，胜事留传岂浪夸。
途中杂题六首 其六
赵蕃（宋代）

异俗吁成怕，吾身行若何。略人仍负担，祭鬼更鸣锣。
自雷适廉宿于兴廉村净行院
苏轼（宋代）

荒凉海南北，佛舍如鸡栖。
忽此榕林中，跨空飞栱枅。
当门冽碧井，洗我两足泥。
高堂磨新砖，洞户分角圭。
倒床便甘寝，鼻息如虹霓。
僮仆不肯去，我为半日稽。
晨登一叶舟，醉兀十里溪。
醒来知何处，归路老更迷。
淳熙十二年加上太上皇帝太上皇后尊号十一首 其四 册宝出门用《正安》。
郊庙朝会歌辞（宋代）

羽卫有严，宝书有辉。昭衍尊名，铺张上仪。出其端闱，由于康逵。

比屋延瞻，歌之舞之。
蜗庐有隙地三两席稍种树竹已有可观戏作七篇 其一 菊
程俱（宋代）

吾闻郦侯国，产菊千丈潭。采华食其叶，垂根渍芳甘。

遂令郦川氓，难老如彭聃。庭前有古井，秋霖发清涵。

慇勤东篱绿，覆此白玉奁。时能嚼新蕊，汲月散馀酣。
明发西馆晨炊蔼冈四首
杨万里（宋代）

人家争住水东西，不是临溪即背溪。
拶得一家无去处，跨溪结屋更清奇。
送邓王二十弟从益牧宣城
李煜（五代）

且维轻舸更迟迟，别酒重倾惜解携。
浩浪侵愁光荡漾，乱山凝恨色高低。
君驰桧楫情何极，我凭阑干日向西。
咫尺烟江几多地，不须怀抱重凄凄。
独行
方正澍（清代）

鸟语喜新晴，寻花每独行。春烟和野色，夜雨变溪声。

敢以贫为病，翻缘酒得名。诗书云有效，偏我负生平。
湖寺拥碧轩
张雨（元代）

喧寂一尘隔，湖滨出宝坊。荷阴分补衲，水气杂烧香。

书勘乌皮几，茵敷白𣱃床。从来已公屋，诗客许徜徉。
赠眼医婆罗门僧
刘禹锡（唐代）

三秋伤望眼，终日哭途穷。两目今先暗，中年似老翁。

看朱渐成碧，羞日不禁风。师有金篦术，如何为发蒙。
咏柳二首
顾云（唐代）

带露含烟处处垂，绽黄摇绿嫩参差。长堤未见风飘絮，

广陌初怜日映丝。斜傍画筵偷舞态，低临妆阁学愁眉。

离亭不放到春暮，折尽拂檐千万枝。

闲花野草总争新，眉皱丝干独不匀。

乞取东风残气力，莫教虚度一年春。
次韵宏父初夏
于石（宋代）

留得三分春意和，荼蘼犹可入吟哦。人情疏密庭前竹，吾道卷舒池上荷。

结友岂无今管鲍，论诗奚必古阴何。梅霖骤涨江天阔，还有长竿可钓么。
和韩侍中登广教院阁
范纯仁（宋代）

两陪千骑叩禅关，每听高吟解客颜。吉甫壮猷方北伐，谢公高客在东山。

僧轩深闭芳菲静，春昼初长鸟雀閒。游览不知归径晚，火城看逐隼旟还。
送杨司户
邢凯（宋代）

德大拙於用，数奇真可怜。
民曹清到骨，鸡肋受尊拳。
谩失塞翁清，终不定子敬氈。
桂林罗隽士，安称泛红莲。
渡江·大江骇浪限
谈迁（清代）

大江骇浪限东南，当日降帆有旧惭。
击揖空闻多慷慨，投戈毕竟为沉酣。
龙天浩劫馀弧塔，海岳书生别旧庵。
闻道佛狸曾驻马，岂因佳味有黄柑？
麻姑山
朱京（宋代）

仙都朝百灵，奇绝众峰冠。
朝随五马游，万里卷云幔。
春阳散地脉，指顾群阴泮。
刻玉露巉岩，严严色足惮。
怪木走狞虬，老藤连朽贯。
峰势忽骞腾，天马脱修绊。
飞流三百尺，余沫拂霄汉。
空谷隐晴雷，聒耳笑语乱。
所愿化日长，谁忧斧柯烂。
况复值此时，桃竹分相半。
乘兴事幽寻，顿觉神还观。
信步忘险易，履袜遭污漫。
恣观融结巧，疑费阴阳炭。
暝色生四垂，孤烟起樵爨。
千骑去如飞，夕阳人影散。
晨起
陆游（宋代）

勋业文章谢不能，生涯分付一枝藤。
身同湘浦孤舟客，心羡庐山下版僧。
倦枕厌闻窗外雨，残膏犹在壁间灯。
草芝要及清晨服，深媿蛮童为扣冰。
戏嘲金灯花上皂蝶
杨万里（宋代）

花须为饭露为浆，黑雾玄霜剪薄裳。
飞绕金灯来又去，不知能有几多香。
送安宣义还雒阳
慕容彦逢（宋代）

学省无吏窘，官稳如林丘。寮寀得之子，一语消百忧。

齑盐对晨饷，菘韭馀时羞。淡薄本同适，言归异初谋。

亲庭奉喜庆，退有园池幽。乐事乃如此，揽执安肯留。

尘区饶滞念，役役无时休。冲襟得高躅，视身等虚舟。

嵩少多逸士，盍往从之游。相见试举似，此语颇胜不。
题祇园庵
释清远（宋代）

祇园谁住此，谓是钁头通。物外庵边竹，人间耳畔风。

露畦青戢戢，烟浦绿濛濛。祇个潜心处，分明古者同。
送王山人游三楚
硕篽（明代）

门前杨柳树，风乱曲尘丝。
日暮临溪别，春帆适楚时。
人烟杨子渡，山木偃王祠。
处处生芳草，悠悠千里思。
奉和执契静三边应诏
许敬宗（唐代）

玄塞隔阴戎，朱光分昧谷。地游穷北际，云崖尽西陆。

星次绝轩台，风衢乖禹服。寰区无所外，天覆今咸育。

窜苗犹有孽，戮负自贻辜。疏网妖鲵漏，盘薮怪禽逋。

髯飞尚假息，乳视暂稽诛。乾灵振玉弩，神略运璇枢。

日羽廓游气，天阵清华野。升晅光西夜，驰恩溢东泻。

挥袂静昆炎，开关纳流赭。锦轺凌右地，华缨羁大夏。

清台映罗叶，玄沚控瑶池。驼鹿输珍贶，树羽飨来仪。

辍肴观化宇，栖籞萃条支。熏风交阆阙，就日泛濛漪。

充庭延饮至，绚简敷春藻。迎姜已创图，命力方论道。

昔托游河乘，再备商山皓。欣逢德化流，思效登封草。
北游诗十八首 其九 七月廿四述思
张元凯（明代）

凉风吹原隰，澹澹黄云生。值此流离时，难禁陟岵情。

长恸高堂流，言荐溪水蘋。未始暌诸梦，常若见于羹。

更念倚门者，蓬首雪盈盈。
思高人
张椿龄（宋代）

仙人昔是瑶池客，佩玉鸣銮生羽翮。骑鲸千载说白云，弱水三万那可隔。

蓬瀛深处乃其家，无限真仙衣绛霞。相呼酌醴劝蟠桃，安期大枣端如瓜。

龙吟虎啸众乐奏，神芝瑞草生奇葩。愿将此意踵太古，自然之道非特誇。
二十九日明白庵主寂灭之日用欲得现前莫存顺逆为韵作八偈 其八
释德洪（宋代）

业熟会冤憎，遂尔遭横逆。愿行报冤行，遇此真知识。

用智灭无明，以事观色力。当登万煅炉，乃验真金色。
庚子三月三日再效兰亭体
区大相（明代）

春服娱嘉节，命赏怡清川。鱼游祓浪侧，莺语流杯前。

濯缨听新曲，舞雩咏归篇。齐物非外物，取乐任自然。
齐州上祖三?
王维（唐代）

〔一作河上上赵仙舟，又作淇上别赵仙舟〕
相逢方一笑。
相上还成泣。
祖帐已（一作怅忽）伤离。
荒城复愁入。
天寒远山净。
日暮长河急。
解缆君已遥。
望君犹（一作空）伫立。
北山三咏其三——道光泉
王安石（宋代）

箨龙将雨绕山行，注远投深静有声。
云涌浴槽朝自暖，虹垂斋有午还晴。
铜瓶各满幽人意，玉甃因高正士名。
神力可嗟妨智巧，桔槔零落便苔生。
以古铜壶送王观复
黄庭坚（宋代）

随俗易汩没，从公常纠纷。
我观王隆化，入莸不改薰。
未见蛇起陆，已看豹成文。
爱君古人风，古壶投赠君。
酌酒时在傍，可用弭楚氛。
问君何以报，直谅与多闻。
长桥
张亢（魏晋）

记得当年过此桥，月明江上暑风消。
而今重到经行处，空有湖光伴寂寥。
访梁洁盦前辈于岁寒堂别后有作 其一
李稷勋（清代）

江干踏黄叶，问讯草堂幽。林樾空凄感，风霜正未休。

疏花饶晚色，香茝足离忧。寂寞千秋意，相看对茗瓯。
十一月七日五首
张耒（宋代）

水雾今晨重，山川不复分。
自然无日色，那更挟霜分。
乌鸟依寒寂，渔樵散暝昏。
一杯聊愈疾，令我忆违君。
画堂春（上老母寿）
张孝祥（宋代）

蟠桃一熟九千年。仙家春色无边。画堂日暖卷非烟。昼永风妍。看取疏封汤沐，何妨频棹觥船。方瞳绿发对儒仙。岁岁尊前。
张宗苍云林烟艇
弘历（清代）

钓轮閒著春衫阔，弄棹溶溶新水添。不肯世间留姓氏，任人拟议富春严。
又中秋分韵得处字
高斯得（宋代）

西风涤残{俟左换火}，秋水静如滤。
客心悲未央，感兹年芳去。
聊携池上酌，相与豁烦虑。
我肴楚以陈，曾未举前箸。
延首视太清，飞蛾已来御。
屏翳虽放纷，不敢捩眼觑。
清辉岂不佳，祗益畸人苦。
故乡值良辰，辄与亲暱醵。
转蓬随天风，异县不可据。
明年看清光，那知又何处。
筠州二咏其一牛尾狸
苏辙（宋代）

首如狸，尾如牛，
攀条捷险如猱猴。橘柚为浆栗为餱，
筋肉不足惟膏油。深居简出善自谋，
寻踪发窟并执囚，蓄租分散身为羞。
松薪瓦甑烝浮浮，压入糟盎肥欲流，
熊肪羊酪真比俦。引筋将举讯何尤，
无功窃食人所仇。
不寐
韦庄（唐代）

不寐天将晓，心劳转似灰。蚊吟频到耳，鼠斗竞缘台。

户闇知蟾落，林喧觉雨来。马嘶朝客过，知是禁门开。
点绛唇·雪后湖东回望，调寄点绛唇
王照（宋代）

春雪初晴，远峰头戴斑斑白。云山开廓。高柳摇城郭。

移棹东西，一曲穿溪彴。环湖宅。水天不隔。一点尘无著。
寄题崇仁吴甫伯寿康堂
萧立之（宋代）

五福难并寿且康，如君有此扁斯堂。乔松岁晚不改色，佳菊霜寒弥有香。

身健清樽供笑咏，眼明细字辨毫芒。风流万一成图画，容两诗翁作雁行。
寄赵菊东山长三首
熊禾（元代）

男儿贵神交，何必见颜色。
大江有佳士，梦寐不可得。
忽来幔亭间，片云不相识。
娟娟已在眼，犹此一水隔。
野花
赵蕃（宋代）

野花无数不知名，白白红红俱赋情。
纵使不蒙姚魏赏，雨开风落亦何争。
吴季野话抚州潜心阁
梅尧臣（宋代）

高阁潜心所，图书曝蠹收。
青山随宅转，远水向门流。
迤逦看无厌，潺湲听不休。
一闻秦洞说，便欲泛渔舟。
吊维杨玉花
何梦桂（宋代）

只鹤扬州问故家，一尊后土吊琼花。
人间惊破霓裳舞，天上徵琼玉女车。
死蘖记曾沾雨露，落英誓不污泥沙。
后庭玉树今谁主，犹得台城葬丽华。
王南卿母挽词
范成大（宋代）

栉縰称纯孝，笄珈蚤隐忧。病中心已化，身外世如浮。

闻道悲风木，谁能驻壑舟。佳儿行古道，足以贲潜幽。
赠孙仙辈
陈杰（宋代）

株峰紫翠边，仙已住三年。手有屠龙技，腰无跨鹤钱。

地图藏尚秘，山屐著多穿。笑指青囊道，人家要福田。
玉楼春
毛滂（宋代）

句以侑茗饮。逮去年，曾登山高会。今年客东都，依逆旅主人舍，会游从，不复出门，不知时节之变。或云今日重九，起坐空庭月下，复取云团酌一杯。盖用仆故事，以送佳节。又作侑茶一首以和韵

泥银四壁盘蜗篆。明月一庭秋满院。不知陶菊总开会，但见杜苔新雨遍。

去年醉倒云为簟。未尽百壶惊日短。小云今夜伴牢愁，好在凤凰春未晚。
雪霁之夕闻檐溜有声因赋
于谦（明代）

人皆愁听客中雨，我独喜闻窗外声。报国常怀丰稔念，关心不是别离情。

沾濡最爱滋群品，点滴何妨到五更。倏起披衣成兀坐，焚香读易候天明。
侍香金童 次赵长卿韵
吴湖帆（清代）

一点灵犀，并展相怜惜。但花下、多妨亲未得。粉泪娇凝犹滴滴。

多乐中年，过来应识。

奈又经，雨雨风风消尽力。况满眼、繁华沈秀色。路曲轮回声不寂。

黯省前程，甚时将息。
酒蛤蜊
杨万里（宋代）

饮者怜渠有典刑，见渠借箸眼偏青。
平生开口不论事，晚岁搜肠求独醒。
衙斋秋兴
书山（清代）

秋半犹炎热，中庭草木香。片云天浅碧，疏叶橘轻黄。

不厌虫鸣急，还贪竹影凉。人閒公事少，无睡夜初长。
戊申年七夕五绝
薛映（宋代）

碧天如水月如钩，金露盘高玉殿秋。
青鸟潜来报消息，一时西望九花虯。
句
释道济（宋代）

藕荷无数满沙洲。
送伍孟伦进士归省
涂瑞（明代）

温诏初颁下紫宸，仙郎裁制锦袍新。玉阶虎拜辞明主，鼎养乌袍侍老亲。

潞渚月华葭散影，关河天冷雁来宾。题桥壮志谁能识，试看前驱负弩人。
读韩长孺传
吕陶（宋代）

梁孝事平终结爱，王恢谋沮已和亲。早知蹇甚难为相，何必赉金与贵人。
栽桐竹
章惇（宋代）

种竹期龙至，栽桐待凤来。他年跨辽海，经此一徘徊。
浮游花
辛德源（隋代）

窗中斜日照，池上落花浮。若畏春风晚，当思秉烛游。
酬蕃叟弟韵
陈傅良（宋代）

朋游同一辈，伯季自相师。
薄宦俄衰暮，清懽仅暇时。
我怀青冢曲，子念紫荆诗。
但得无忧患，幽栖岂不宜。
元气堂成 其五
何吾驺（明代）

海滨何敢况天民，喜伴村翁结纳真。已悟阎浮皆借寓，得看沧海此扬尘。

閒深夏日如冬日，卧稳花茵胜阁茵。朝旭烟扉才一线，葛巾蜡屐静垂纶。
寿张敬立二首 其一
程公许（宋代）

高堂八十亲，备福九五畴。虎节安山国，雁序班霜秋。

积善有源委，触目皆琳璆。一笑寿觞举，背萱可忘忧。
春日野景
于谦（明代）

柳条才老杏花繁，红绿参差出短垣。野犬数声迎客吠，屋头风细酒旗翻。
次韵王行甫奉议湖上晚归遇雨
释道潜（宋代）

妙龄公子嗜遨嬉，永日湖山未肯归。酒帜晓人应惯识，花枝拂帽不须挥。

轻纨细绮来何处，青盖朱轮去似飞。向晚薄雷催急雨，清寒无奈袭裳衣。
秋感
毛直方（宋代）

宇宙百年身，江湖万里心。
世情高枕远，诗味闭门深。
白发销穷达，青山傲丰今。
情知秋亦客，何事感秋吟。
霜叶飞 秋暮过亏园，同次米赋
冯煦（清代）

峭寒如雨。帘阴暗、斜阳犹恋庭宇。苔花吟老断无人，奈此时情绪。

浑不记、留题甚处。暗虫蚀尽东墙树。且共倚危阑，怕寸碧烟空，薄游今已非故。

曾是选石延云，洗瓢邀月，烂藤香里同住。年年散发弄凉秋，有几多凄楚。

莫更问、琴歌酒赋。庾郎先自伤迟暮。算我亦漂零久，负了沙边，旧盟鸥鹭。
武夷精舍十咏·观善斋
袁枢（宋代）

出处绍前哲，典型资后生。
虚堂悬青镜，视者心自明。
古人不难到，功用在力行。
缅怀朋簪盍，耿耿中夜情。
六月初九日晚大雨简文显子畅
赵蕃（宋代）

千里归来病作劳，偶因好雨试挥毫。
凉声何止到草木，秋意直将侵鬓毛。
坐念司功狂欲叫，更怀元亮卧方高。
何当过我茅檐底，不独谭诗亦具醪。
读史感兴 其一
黄文雷（宋代）

人为五行精，二气相循环。阳明发天秀，隐约超龙蟠。

如何椒兰芳，苦厄萧艾繁。良玉必火浴，利刃因崖刓。

大钧虽无垠，岳降亦甚难。
相见欢四首 其一
端木埰（清代）

频年杯酒欢然。醉如棉。愁煞一麾。遄去晚秋天。

难留住，年将莫，策先鞭。愿祝斯行、一路乐安眠。
偈五首 其五
释善清（宋代）

云从龙，风从虎，冬至寒食一百五。自古相传直至今，南泉不打盐官鼓。

参玄人，休莽卤，甜者甜兮苦者苦。直截毗卢向上关，莫教错却来时路。
黄明府诗
元稹（唐代）

少年曾痛饮，黄令苦飞觥。席上当时走，马前今日迎。

依稀迷姓氏，积渐识平生。故友身皆远，他乡眼暂明。

便邀连榻坐，兼共榜船行。酒思临风乱，霜棱扫地平。

不堪深浅酌，贪怆古今情。逦迤七盘路，坡陀数丈城。

花疑褒女笑，栈想武侯征。一种埋幽石，老闲千载名。
满庭芳 赠莱阳县众醮首
马钰（金朝）

高密钟真，莱阳姜鉴，废坊辛氏名通。邀予追荐，不避雪和风。捧名众官书疏，跪领外、承顺诸公。居环堵，一餐薄粥，须办十分功。加持非草草，玉山踏碎，金藏颐中。要虎龙交媾，产出元容。整顿精神惺洒，救亡灵、尽赴蓬宫。人听劝，齐心乐善，释道一般崇。
次友人春别
宋无（元代）

波流云散碧天空，鱼雁沈沈信不通。
杨柳昏黄晚西月，梨花明不夜东风。
秋千庭院人初下，春半园林酒正中。
背倚栏杆思往事，书楼魂梦可曾穷。
送孙子肃子仪兼寄子进
赵蕃（宋代）

自君来主玉光亭，老柳频看秃又青。
鸡黍欣留故人饭，文书恶又长官厅。
乡来念别今真去，从此微言孰为听。
伯氏譍门季同役，叹予无策佐扬舲。
读传灯录
陶梦桂（宋代）

公案堆来高似山，人人沉着语言间。
水中掬月徒辛苦，衣下寻言只等闲。
此事不从人世得，诸贤枉道法门艰。
千山万水参禅者，行到穷时只自还。
青莲寺避暑
胡仲弓（宋代）

尽日畏炎夏，随缘到上方。
此心无势恼，何地不清凉。
款话移禅榻，高眠背夕阳。
衣巾并枕簟，长带佛炉香。
菩萨蛮 其六 蕉阴茗话
李佩金（清代）

庭笼翠幕清如水。绿天阴里茶烟起。湘榻设桃笙。帘波碧一痕。

挑灯青凤胫。话瘦釭花冷。瀹茗记当时。敲诗人睡迟。
越州云门寺
苏舜钦（宋代）

翠嶂环合封白云，中有萧寺三为邻。老松偃蹇若傲世，飞泉喷为如避人。

苍猿啸断夜月古，丹花开遍阳崖春。盘桓数日不忍去，舟出邪溪犹惨神。
舟中夜行
吴筠（唐代）

榜人识江路，挂席从宵征。莫辨洲渚状，但闻风波惊。

阴云正飘洲，落月无光晶。岂不畏艰险，所凭在忠诚。

何时达遥夜，伫见初日明。
自君之出矣 其一
温纯（明代）

自君之出矣，昼永夜如年。芳草随时绿，秋月几回圆。
乐寅还西山后雨弥日寄忆
刘应陛（清代）

昨从涧西寺，君返山南宅。微雨湖上来，楚云万重碧。

丁丁伐木响，悠悠山坡隔。世故纷纠缠，远忆联床夕。
寄题友梅堂友梅乃竹洲先生孙也
吴龙翰（宋代）

公昔洲多竹，而孙梅作堂。
月窗传瘦影，风壑度寒香。
友也真鱼水，兄兮可雁行。
相看动吟兴，时吐玉琳琅。
句
石圭（宋代）

上连牛斗横天阔，下带江淮据岸平。
减字木兰花
汪莘（宋代）

诗家清绝。檐外森然苍玉节。学易无思。一笑窗前白玉妃。

何人易说。山上青松松上雪。更有谁知。溪在门前月在溪。
立夏明日行园无客五首
方回（元代）

衲朝裌暮午衫单，始觉春归不再寒。
些子幽花三两亩，霎时啼鸟百千般。
世情落落全相背，诗律平平略放宽。
连日饮徒偶焉往，自炊香薤五盘餐。
浣溪沙
朱雍（宋代）

残日凭阑目断霞。寒林人静每归鸦。小梅春早压群花。

一槛风声清玉管，数枝月影到窗纱。隔帘时度暗香些。
采莲曲
俞君宣（宋代）

小姨学采莲，两腕白于雪。
花色妬缃裙，瓣瓣红如血。
西邻小姑亦采莲，隔岸徒闻语笑喧。
从来不相识，相呼好并船。
停桡花下勤把手，他年何处投箕帚。
苦乐参差不可言，此日花开得来否。
难割藕丝肠，怕逢游冶郎。
归去风吹小簟凉，时闻花外香。
游善权洞二首
陈襄（宋代）

阴阳融结此山川，便有盐堆与石田。
风俗每来占水旱，即疑乾洞有神仙。
沁园春 其二十一 中秋约僚佐观击圆，登怀远，用前韵
李曾伯（宋代）

唤曲生来，与常娥约，从太守游。把玉箫声寄，萧关短笛，霓裳曲换，清塞重裘。

桂影飘摇，桐阴立尽，多少征人霜满头。油幢暇，不掀髯一笑，辜负中秋。

斗杓矗处中州。还有解闻鸡起舞不。看鸣弦中鹄，穿杨电激，飞球戏马，策箠星流。

绣帽归军，玳簪环客，薄晚同登庾亮楼。浮生事，是几番玩月，何苦多愁。
病起偶题
张翥（元代）

阅世悠悠八十馀，此身天地一蘧庐。季鹰只爱生前酒，司马空留后世书。

野散未归鸣泽雁，水烦徒噞在渊鱼。可堪濩落风尘里，两鬓霜毛顿觉疏。
题永康酒楼
吕岩（唐代）

鲸吸鳌吞数百杯，玉山谁起复谁颓。

醒时两袂天风冷，一朵红云海上来。
永怀赋
张华（魏晋）

美淑人之妖艳，因盼睐而倾城。扬绰约之丽姿，怀婉娩之柔情。超六列于往古，迈来今之清英。既惠余以至欢，又结我以同心。交恩好之款固，接情爱之分深。誓中诚于曒日，要执契以断金。嗟夫！天道幽昧，差错缪于参差。怨禄运之不遭，虽义结而绝离。执缠绵之笃趣，守德音以终始。邀幸会于有期，冀容华之我俊。傥皇灵之垂仁，以收欢于永已。
同考夫商隐寅升登云岫
吕留良（清代）

翠列青攒尽处尊，怒涛喷薄插孤根。年年合璧无消息，夜夜寒潮入梦魂。

鹰上秋风争雁路，龙随冷雨伏蛟门。山僧不识人间恨，犹记圆沙涨旧痕。
出辉县城望石门山其上有仙潭玉鲤
李梦阳（明代）

明星欲落开县城，千峰万峰初雪晴。源泉乱石涓涓溢，削壁孤云袅袅生。

估客深穿猛虎窟，樵夫习傍翠岩行。仙门屹立三潭水，玉鲤空悬一线情。
春光好
和凝（五代）

纱窗暖，画屏闲，亸云鬟。睡起四肢无力，半春间。

玉指剪裁罗胜，金盘点缀酥山。窥宋深心无限事，小眉弯。
寒日怀卧云上人用昌黎韵
邵宝（明代）

病馀情绪还无赖，久拟临泉洗宿埃。载酒定须三宿返，送茶时复一僧来。

身从白日风时避，眼到青山雪处回。为问西斋悬榻地，荒云和叶几堆堆。
寄溧阳周丞文璞周寄诗卷殊可喜
陆游（宋代）

满握珠玑何自来，晴窗初喜拆书开。
信哉天下有奇作，久矣名家多异才！隔阔经年如许进，超腾它日若为陪？山阴道上霜天好，安得相从赋早梅？
诗三百三首 其一七九
寒山（唐代）

去年春鸟鸣，此时思弟兄。今年秋菊烂，此时思发生。

绿水千肠咽，黄云四面平。哀哉百年内，肠断忆咸京。
以同心之言其臭如兰为韵寄李子先
黄庭坚（宋代）

客从济南来，遗我故人书。
墨淡字疏行，故人情有余。
上言犹健否，次问意何如。
只今意何有，思食故溪鱼。
送郁林杨守
刘敞（宋代）

鸿鹄怀远心，不畏霜露寒。鸡鹜守樊笼，朝游暮来还。

人生感意气，朋友死一言。况分社稷忧，复在君臣间。

杨侯一麾守，万里苍梧山。瘴海不可游，众人昔云难。

升车独慷慨，即路无险艰。乃知抱忠信，可以居夷蛮。

昔贤尚功名，天子忧南蕃。报国恩汲汲，勿令岁月迁。
桃源忆故人·小楼帘卷栏干外
李漳（宋代）

小楼帘卷栏干外。花下朱门半启。中有倾城佳丽。一笑西风里。盈盈临水情难致。尽日相看如醉。乾鹊不知人意。只管声声喜。
巳卯六月赴上饶之谪醇臣以诗送行次韵留别
晁补之（宋代）

小雅思深志不悲，反骚未与昔人违。
五车谩苦君何益，三径都荒我未归。
要过香垆双履步，却从彭蠡一帆飞。
它年笑向张公子，应带烟霞满客衣。
寿曾佥判
徐鹿卿（宋代）

渐报星桥铁锁开，游仙失脚下蓬莱。一番春色归桃杏，半吐歌唇献寿杯。
赠唐道士
吴惟信（宋代）

自从入道戴星冠，名利何曾着眼看。地尽种蔬因茹素，瓶长储水为浇丹。

风生晓槛占天久，霜滴秋坛拜斗寒。几度相寻寻不见，但闻金磬响云端。
新晴西园散步四首 其三
杨万里（宋代）

红雨斑斑竹外蹊，黄金袅袅水边丝。举头拣遍低阴处，带叶青梅摘一枝。
偈颂六十八首
释法薰（宋代）

东山正脉，不绝如线。
睡虎去无踪，一斑今复见。
寄赠巫阳隐者歌
周是修（明代）

金樽美酒清且香，欲饮不饮愁心长。寒云四塞南雁翔，尺书不心巫山阳。

巫山十二峰峦出，落日平荒楚天碧。岚烟瀑水石桥晴，啼鸟梅花野亭夕。

野亭夕，秋风多，亭西隐者今如何。欲知别后相思意，不尽东流江上波。
登洛阳故城
许浑（唐代）

禾黍离离半野蒿，昔人城此岂知劳？
水声东去市朝变，山势北来宫殿高。
鸦噪暮云归古堞，雁迷寒雨下空壕。
可怜缑岭登仙子，犹自吹笙醉碧桃。
山居四咏 其一 纸帐
李纲（宋代）

洁如白叠软于毡，縠浪龟纹细结联。雅称独攲班竹枕，最宜深结紫沉烟。

斜风细雨吴绫暖，万草千花蜀锦鲜。何似禅房褚夫子，日高覆帱拥衾眠。
古镜词
贯休（唐代）

我有一面镜，新磨似秋月。上唯金膏香，下状骊龙窟。

等闲不欲开，丑者多不悦。或问几千年，轩辕手中物。
挽荆南师张左司诗
项安世（宋代）

世已憎吾属，天宜赦此贤。
忍教名百代，不使寿中年。
兰谢无傅业，蘋荒久绝弦。
凄凉楚江上，鸿影独翩翩。
玛瑙坡即事
释智圆（宋代）

玛瑙坡前住，清幽绝世缘。
湖澄秋夜月，山碧晚晴天。
了性方成佛，烧丹漫学仙。
会逢温伯雪，目击道还全。
虞美人·当时养士知何许
利登（宋代）

当时养士知何许。总把降幡去。汉家王气塞乾坤。一树盈盈、不为汉家春。
题章艇才画山水鱼龙
姚勉（宋代）

章生画中师，神秀蟠心胸。
儿学学山水，近复能鱼龙。
拂素欲画学，默吮南山松。
斯须景与物，以次生笔锋。
画出巧安排，咫尺千万重。
阴晴弄明晦，近远分淡浓。
雪月清瘦屿，烟雨朦胧峰。
有学作江湖，万派俱朝宗。
云涛汹澎湃，雪屋惊奔冲。
风平坦如掌，皱縠浮溶溶。
因水鱼更巧，回翻态从容。
翻荷猛跳珠，聚藻相噞喁。
中有化龙鲤，静伺机便逢。
天门露头角，滃滃祥云从。
看君此四画，众史特奴傭。
当知各有意，不特夸纖浓。
丈夫抱膝学，清乐山水供。
观鱼或濠上，笑倚临流筇。
一朝蜕鳞鬣，屣脱尘泥踪。
甘霖泽四海，霓望慰九农。
水调歌头（为寿）
赵彦端（宋代）

淦水定何许，楼外满晴岚。落霞蜚鸟无际，新酒为谁甘。闻道居蜚玉笥，下有芝田琳苑，光景照江南。已转丹砂九，应降素云三。

忆畴昔，翻舞袖，纵剧谈。玉壶倾倒，香雾黄菊酿红柑。好在当时明月，只有炉薰一缕，缄寄可同参。剩肯南游不，蓬海试穷探。
杂兴
陆游（宋代）

砚传百岁玺阙角，笔擅一时锥出囊。
纸欲穷时瘦蛟举，已看雷雨跨苍茫。
答李公安
王令（宋代）

自古名士纷如毛，多见博带裳衣褒。
如其可学不可逮，三满夫子皆儒豪。
其文渊源尤可爱，江海驾荡相吞滔。
方吾少时未识愧，引领日望声齐高。
穷吭折吻气力绝，始尽退伏非所曹。
近来笔砚思置去，新诗苟有亦自韬。
闲时屡索不肯出，若欲献贵贱厥操。
李君南来久有日，我始得见试捾搯。
忽逢诗挑欲我接，快句锐利磨矛刀。
要令口献近章句，若急献迫不可逃，
颜赫舌涩不可吐，滞若乱绪强抽搔。
惟其自陈尚讷怍，况又听者宁不聱。
退归自与败者比，誓欲弃甲弓矢橐。
新诗见投又须和，咄哉自守何不牢。
梁幼宁明府以锦葵花诗索和
戴王言（明代）

翠著纤条不自持，花魂疑向锦江移。微香暗损梁园雪，艳冶新含卓女姿。

愁结晚烟翻带恨，泪垂春雨复多思。芳心未分同飘落，休怨河阳入梦迟。
菖歜二章赠郑于汉 其二
郑善夫（明代）

菖歜何青青，乃在山之隰。岁久生九节，茹之可绝粒。

华滋谢秋风，怜尔固独立。吾将舍芝苓，薄言采芳苙。
托人卖马二首
陈造（宋代）

闲人徐步觉优游，马似羞贫意不留。
久厌短衣随射虎，更怜匣不佩耕牛。
楚山好处聊双屩，淮水生时办一舟。
如子长才当柄用，伫看干旆拥鸣驺。
缘识
宋太宗（宋代）

少年多语笑，终日遂心娱。
不会凡情识，如痴我亦愚。
暑雨
袁说友（宋代）

猎猎蒲欹岸，斑斑藓渍墙。
檐低泣蛛网，叶落溅蜂房。
西嶂暮凝色，北窗新送凉。
晚来池上过，风擘藕花香。
代贺皇太子生日
曾丰（宋代）

里社鸣连日，黄河清九湾。
乾坤和气满，朝野太平还。
星斓荆州界，光流兰殿间。
阶{萱一换六}犹美人，篱菊具花悭。
祥吹哗铜律，欢声塞卫环。
天资岐更嶷，渊德雅而娴。
银榜题新出，桑弧挂未弯。
双龙牢国本，三善系人寰。
墙石涂深碧。车轮刷浅斑。
诞弥今月是，宴馔两宫颁。
鱼藻清游急，铜龙白尽闲。
承华门可款，博望客难攀。
曾玷瀛洲选，仍联甪里班。
梦虽疏角观，足未遽商山。
江右新持节，吴头旧逼蛮。
五云依远庇，三祝护童颜。
送萧用道长史之桂林
唐文凤（明代）

长风吹征衣，白日照穹颢。朝辞金陵城，暮向桂林道。

之子富才华，天葩绚文藻。选职王府官，辅佐拟师保。

鹤驾日侍随，嘉猷事论讨。磐石固藩封，德化服夷䝤。

人生百年间，相知不在早。既推学术尊，亦慕丰姿好。

岂期识颜面，遽别感怀抱。每念眼惟青，自嗟首空皓。

丈夫志磊落，养气充浩浩。愿言秉忠贞，荣名亦为宝。
大将南征歌
杨维桢（元代）

大将军，将天讨，出南征。文如阿阁凤，武如牧野鹰。

兵行司马法，漕转屯田丁。鹿山放麑万众泣，虎穴取䖘千人惊。

东屯西屯露书布，南徯北徯壶浆迎。蛮奴授首，鳖子献城，三危送款，孤竹输平。

蓝之山，截海断，峡之水，吞湘汉。大将军，持庙算，直向刑塘筑京观。

嗟嗟小蛮触，尚尔争雌雄，将军大势破竹下，拾土补地裂中国。

长城无再坏，昆崙天柱无再折。盘石永安，金瓯罔缺。

我颂摩崖千丈碑，大字如斗光夺月。
句
林杰（唐代）

金盘摘下挂朱颗，红壳开时饮玉浆。（咏荔枝见《纪事》）
秋暑极炽而雨作凉气翛然
舒邦佐（宋代）

日轮停午汗珠融，帘箔都无半点风。
唤起睡龙行一雨，病身移入水晶宫。
敕赐百官樱桃（时为文部郎）
王维（唐代）

芙蓉阙下会千官，紫禁朱樱出上阑。
才是寝园春荐后，非关御苑鸟衔残。
归鞍竞带青丝笼，中使频倾赤玉盘。
饱食不须愁内热，大官还有蔗浆寒。
道中书怀三首 其一
李昭玘（宋代）

竹树出平岸，人家藏远烟。片帆云度水，双桨雁随船。

绿变春回地，寒生雨后天。前途尽佳境，得意且留连。
岩头禅师甘贽居士赞
释梵琮（宋代）

安居俗舍太无稽，黑白分明类不齐。
谩向人前露针线，赚他女子与夫妻。
次复登华盖山
郑昂（宋代）

野老忧时泪不干，海天低燕麦风寒。
秦关土蚀铜牙弩，汉殿月明金井阑。
共喜寇恂重借颍，自惭李愿未归盘。
江山如画人如玉，破帽空悲管幼安。
再用前韵呈阅道
洪刍（宋代）

抱关击柝何为哉，田园将芜归去来。雄辩接公如豁雾，清狂诮我作颠雷。

朋欢已许胶投漆，光价无容赐望回。欲整羸师聊一战，知君岂复事邹枚。
挽黄祖勉三首
陈著（宋代）

夙是通家契，姻盟又此时。
相依百罹世，多活几年期。
辰龙竟归梦，子书谁续为。
九京不可作，乔梓北风悲。
拟大痴重溪烟霭并题以诗
弘历（清代）

波澄天在底，空里施双桨。山回别一川，前溪渺苍茫。

幽人结茅屋，惯在溪山间。鸥鹭绝猜忌，渔樵相往还。

山空自远尘，林深堪逭暑。不学子陵滩，令人知处所。
罗浮梅
方蒙仲（宋代）

坡翁短衫情，此语差足据。
为爱松风亭，朝云已仙去。
廉伯学士家赏盆梅限韵 其二
程敏政（明代）

江南胜赏欲残枝，冀北初看木后时。月色有情长遣照，春光无迹暗相滋。

盟期竹友心方称，谱作花魁誉岂私。绕匝愿听三弄阕，朱弦谁续旧歌词。
谢叶祖洽
徐积（宋代）

叶公有高义，常叩茅茨居。不嫌杜微病，更附荆州书。

龚遂合驰传，郭伋方驻车。海人受公赐，约在秋风初。
思蜀
陆游（宋代）

来从云栈北，行度雪山西。
故事谈金马，遗踪访石犀。
闲情淡於水，豪饮醉如泥。
坏壁尘封遍，何人拂旧题！
和蒋龙图
徐积（宋代）

吟翁如共老庄游，物外能齐乐与忧。鳌背不为三岛客，鱼竿终泛五湖舟。

何须大使诗来问，合使幽人病为瘳。陶令菊花犹有在，未知肯饮一杯不。
太白词
苏轼（宋代）

风为幄，云为盖。
满堂烂，神既至。
纷醉饱，锡以雨。
百川溢，施沟渠，
歌且舞兮。
次韵谢公定时夏均父招诸客泛舟游百花洲
饶节（宋代）

好事屡载酒，扁舟每乘兴。况当秋气清，开我心若镜。

风漪蹙寒绿，日干下脩影。却从苍翠中，羡彼各飞泳。

翱翔数仞翼，白小一寸命。微物有至乐，此理须自领。

君侯静无哗，敢以一言请。人生百年尔，飞电作光景。

试看楹间悬，俯仰岁月永。堂堂寇莱公，祀事荐时饼。

吾徒岂不老，啖蔗入佳境。况兹诗酒习，已自破清净。

聊须明月来，褰裳踏归艇。
嗣首座以老夫诗西岭障斜日为韵作五章见寄次韵答之 其二
李彭（宋代）

清霜熟柿栗，会面一俄顷。蕨拳渐紫苞，鸟语度诸岭。

仰头占昏中，弧星光炳炳。何当听谈玄，令我发深省。
隆兴书堂自警三十五首
陈淳（宋代）

质暴难入德，心粗宁配义。
君看箪瓢人，磨礲极醇粹。
乙卯元宵多雨
姜特立（宋代）

腊前雨势已翻盆，腊后淋淳到上元。
灯火不张蟾彩暗，笙箫有禁霤声喧。
麦田闻道水盈尺，里巷想应泥设门。
闷坐孤吟无好况，三杯冷落对黄昏。
晚牧图
释居简（宋代）

寸绳尺箠乱山深，节制安知竖子心。老子看牛如相马，微茫淡墨赏遗音。
岁暮叹三首
张耒（宋代）

南山苍苍秋季月，北风如刀青石裂。
山阴半夜寒欲冰，晚望高峰看新雪。
白衫少年臂鹰去，暮归饮酒烹狐兔。
强弓一斛尚可弯，更欲射猎穷吾年。
题牧隐二首
袁说友（宋代）

钟鼎山林志则均，未须牧隐卧漳滨。
要令天下归吾牧，莫为牛羊遽绝人。
喜雨呈赵世泽
唐庚（宋代）

去枯雨多忧水潦，今枯雨少忧枯槁。都缘县政失中和，水旱枯枯勤父老。

前时云起雨欲落，夜半风来还一扫。明朝引首望霄汉，屋上晨暾仍杲杲。

赋输百万未破白，簿脚何缘得勾倒。上书自劾欲归去，老妇挽衣傍夺藁。

技穷往诉北山神，是夕沛然偿所祷。稻畦罢亚势已活，竹里萧疏声更好。

故应神意闵孤拙，苟免岁中书下考。便安杵臼伺秋成，云子满田行可捣。
王推官载酒来会於逍遥堂
陈元晋（宋代）

路入烟萝杳霭中，良宵一笑美人同。
壶觞尽揽平湖月，弦管时飘虽岸风。
三宿未忘境地胜，一灯相对坐诗穷。
姓名要共青山久，看取当年玉局翁。
报愿慧长老写师像求赞
释正觉（宋代）

水秋而清，月寒而明。
万机休罢，三际齐平。
尘消却到法身住，幻三还从佛口生。
长天之覆，大地之擎。
诸祖与之同道，众彙与之同行。
龟毛拂而握竖，兔角杖而膝横。
更无一物借来底，招手憨僧作证成。
再简陆倅诸公屡速小醵未成
曾丰（宋代）

嬉游那欲食前言，俗事不容人出门。
屋眩风作中夜响，津头水出去年痕。
梅无未熟青青子，竹有新生{左角右戢}{左角右戢}孙。
白放春归太空去，哢禽声里似衔冤。
相和歌辞。铜雀妓
吴烛（唐代）

秋色西陵满绿芜，繁弦急管强欢娱。

长舒罗袖不成舞，却向风前承泪珠。
天香（牡丹）
赵以夫（宋代）

蜀锦移芳，巫云散彩，天孙翦取相寄。金屋看承，玉台凝盼，尚忆相家风味。生香绝艳，说不尽、天然富贵。脸嫩浑疑看损，肌柔只愁吹起。

花神为谁著意。把韶华、总归姝丽。可是老来心事，不成春思。却羡宫袍仙子。调曲曲清平似翻水。笑嘱东风，殷勤劝醉。
上山采蘼芜
曹文晦（元代）

上山采蘼芜，采采不盈掬。下山逢故夫，褰衣拦道哭。

昔君弃妾逢，二雏方去乳。骨骼今已成，终能继门户。

饮水当思源，惜树须连枝。新人虽云乐，当念旧人为。

上山采蘼芜，歌思一何苦！我欲歌向人，今人不如古。
扇子诗
李石（宋代）

止息未论山水音，有弦无弦只此琴。
一杯山芋午茶罢，膝上南风慈母心。
感怀 其三
戴亨（清代）

初日照高楼，桃李争鲜妍。皦皦彼姝女，挟瑟侍春筵。

流睇荡人心，顾盻自生怜。佳人耻行觞，双手裂华裳。

甘心被麻葈，凛凛天雨霜。霜寒岁云暮，玉颜增芬芳。

妖冶离为容，恻然为悲伤。
晚霁
陈曾寿（清代）

天鉴疏慵不世情，忽辞漫诞入峥嵘。居然许掾全家住，欲学庞公采药行。

煮茗偶参高士座，开云晚霁女儿城。我无住岳圭师力，但吁神君转死生。
促拍满路花 和白仙词四首 其一
易顺鼎（清代）

忠臣惭保保，孝子愧安安。文章还远逊，赵闲闲。年来勋业，分付水精盘。

末路真堪笑，一事无成，英雄儿女神仙。

问何时委蜕如蝉。返我太虚天。茂陵封禅稿，任丛残。

御风骑气，撒手谅非难。骨肉团栾好，蕊珠兜率，方知即在庐山。
寄橘与吴景朔
林希逸（宋代）

碧云愁望夕阳西，好景无因与啜醨。霜雨满林黄欲尽，愧君书后不多题。
柳梢青（戊午十二月十五日安晚园和刘自昭）
吴潜（宋代）

绿野平泉，古来人事，空里飞花。月榭风亭，荷漪藓石，说郑公家。

老梅傍水茶牙。人那得、光阴似他。万种思量，百年倒断，付与残霞。
点绛唇·高柳萧萧
叶梦得（宋代）

高柳萧萧，睡余已觉西风劲。小窗人静。淅沥生秋听。

底事多情，欲与流年竞。残云暝。坠巾慵整。独立芝兰径。
大风雨自玉井归西峰宿范湘滨道人复庵作
王又旦（清代）

越嶂探玉井，日照东林木。云气生壁上，须臾荡虚谷。

爽籁激幽响，大雨一何速。群帝忽徕下，乘蹻纷相逐。

桂旗连宝羽，飘飘低以属。天色变多端，一气自回复。

徒侣对面失，苔滑阻纡曲。纷吾身何托，暂憩云中屋。

稍觉心魂安，更旷登临目。欹斜千山松，偃卧一径竹。

莫漫嗟险艰，庶几惬幽独。入夜展道经，孤镫照人宿。
鼎池
刘攽（宋代）

仙去遗金鼎，年深认劫灰。怀人何限意，时向鼎池来。
朝天词十首寄上魏博田侍中
王建（唐代）

山川初展国图宽，未识龙颜坐不安。

风动白髯旌节下，过时天不御楼看。

相感君臣总泪流，恩深舞蹈不知休。

初从战地来无物，唯奏新添十八州。

催修水殿宴沂公，与别诸侯总不同。

隔月太常先习乐，金书牌纛彩云中。

无人敢夺在先筹，天不门边送与球。

遥索彩箱新样锦，内人舁出马前头。

御马牵来亲自试，珠球到处玉蹄知。

殿头宣赐连催上，未解红缨不敢骑。

老作三公经献寿，临时犹自语差池。

私从班里来长跪，捧上金杯便合仪。

四海无波乞放闲，三封手疏犯龙颜。

他时若有边尘动，不待天书自出山。

胡马悠悠未尽归，玉关犹隔吐蕃旗。

老臣一表求高卧，边事从今欲问谁。

威容难画改频频，眉目分毫恐不真。

有诏别图书阁上，先教粉本定风神。

重赐弓刀内宴回，看人城外满楼台。

君臣不作多时别，收尽边旗当日来。
送张秘校知分宁
司马光（宋代）

百里大夫官不轻，莫嗟领上发垂星。
人生谷禄偏宜晚，世路艰难不厌经。
数曲秋江萦县白，几峰霁色人帘青。
于公向日多阴德，已有鹓雏在帝庭。
呈杨谨仲二首
赵蕃（宋代）

清江郭内千竿竹，爱此浑如屋上乌。
我亦山中富此物，若何奔走为饥驱。
城南五题其五·玉津园
穆修（宋代）

君王未到玉津游，万树红芳相倚愁。
金锁不开春寂寂，落花飞出粉墙头。
偈二十二首 其十八
释子淳（宋代）

湛然无变异，虚彻有灵通。妙尽功忘处，咸归寂照中。
子文大丞重午日走贶煮酒，清甚，殆与远水一
范成大（宋代）

腊脚清若空，吾闻其语矣。
今晨品义尊，公酒正如此。
太常家有此段奇，销得不斋醉如泥。
但恨今无遏云曲，送我菖蒲一杯绿。
竹枝词九首·其六
刘禹锡（唐代）

城西门前滟滪堆，年年波浪不能摧。
懊恼人心不如石，少时东去复西来。
北窗
陆游（宋代）

白首微官只自囚，青灯明灭北窗幽。
五更风雨梦千里，半世江湖身百忧。
壮志已孤金锁甲，倦游空揽黑貂裘。
灞亭夜猎犹堪乐，敢恨将军老不侯。
陈同年再次韵为谢而王才叔判院和篇继至复用韵并谢
许及之（宋代）

铛坐斋宫喜敬陪，高轩二妙屹崔嵬。旧诗古庙香炉去，新句风樯阵马来。

但有黄花堪落帽，不应白发怕登台。留连月色须明发，未受秋更密点催。
警众三首 其二
妙普庵主（宋代）

不耕而食不蚕衣，物外清闲适圣时。未透祖师关棙子，也须存意著便宜。
山居绝句六首 其一 晓
郭祥正（宋代）

柴门晓初启，晴气堆远峰。不知何处鹤，踏折一枝松。
范蠡城
秦璠（明代）

兵家轻发是亡师，二十余年计弗迟。主辱岂堪防鸟喙，功成犹自感鸱夷。

风尘渺渺夫椒恨，烟浪茫茫笠泽思。海舶未遥臣种死，留侯能不一攀追。
泛舟观桃花
陆游（宋代）

湖南小山花更多，不醉将如春色何！钓得鲜鳞堪斫脍，任教微雨湿渔蓑。
梦横塘 春日感旧
袁绶（清代）

石发梳云，柳丝牵雨，微凉深闭池馆。才过烧灯，蓦又听、饧箫吹池。

倦不成妆，慵还觅睡，旧情都懒。向危栏悄倚，望断平芜，裙腰路，烟痕软。

欢悰堕了难寻，任梨花落尽，雏莺娇婉。拍遍红牙，浑不是、者般消遣。

怕暗里、韶华偷换。小叠蛮笺写春怨。燕垒泥融，鹊炉香润，奈相思人远。
西窗芭蕉
陈宓（宋代）

青罗千丈拶窗排，玉树移从海底栽。
夜半偏能延月住，暑深长是挹凉来。
竹君似欠封侯骨，松老难当翰□□。
□□仁皇群玉宴，诸贤一叶拜金杯。
东蜀春晚
郑谷（唐代）

如此浮生更别离，可堪长恸送春归。

潼江水上杨花雪，刚逐孤舟缭绕飞。
和赵瀫阳太史答黎瑶石内史偕游浮邱之作 其四
郭棐（明代）

袖拂烟霞出紫都，宏开朱观作仙区。寰中日月随青竹，杖底龙鸾结绿蒲。

玉女三浆嘘伏火，金鳌百炼跃重湖。年来元气谁斟酌，祇藉先生白玉壶。
送徐咏亭舅氏之官吴中 其二
钱宝廉（清代）

平生壮怀抱，少小黔南游。三年滞章门，两载依并州。

饥来强驱人，欲见嗟无由。挥手一何暂，去去燕山秋。

挟瑟歌吴趋，仰视南云浮。江湖盛兵革，枳棘愁锄耰。

浮名苦相绊，蹙若驹负鞧。安得买青山，归卧沧江舟。

紫荆共环堵，相与俱白头。
陆贾二首
刘克庄（宋代）

田横死士今亡矣，陈豨从车安在哉。
独有尉佗尚黄屋，故应两费陆生来。
导引（明堂大礼乐章（淳熙六年）·明堂大礼鼓吹无射宫导引旧黄钟宫）
周必大（宋代）

合宫亲飨，青女肃长空。精意与天通。后皇临愿谁为侑，文祖暨神功。亟蒙祉福岁常丰。声教被华戎。两宫眉寿同荣乐，戩谷永来崇。
正月初六观灯
释居简（宋代）

山敛吴云暝几层，卷帘都上内前灯。朔蓂六叶初弦月，犹作朝天淡扫痕。
经旧游
祝允明（明代）

当垆一啜手煎茶，迎客桃花户外斜。闻得博陵崔护道，不知今日是谁家。
题偶武孟江雨轩
谢应芳（元代）

春雨如暗尘，江乡昼冥冥。幽人感时变，于兹事耕耘。

江南亦屡作，江风穆而清。土膏润如酥，草木努甲生。

此竟谁为之？曰维天之诚。我艺我稷黍，我轩洎我宇。

晨兴带经锄，宁惜作劳苦。嘉苗既芃芃，田畯为之喜。

霜飙一披拂，致此岁功美。斗酒以自劳，共入此室处。

矧兹值时康，乐哉咏江雨。
寄友人胡子温重午日作
练子宁（明代）

海榴花里簟纹疏，五月清凉八月如。遥忆故人家庆处，綵衣寿酒献菖蒲。
病中述怀十首 其八
王绅（宋代）

伊尹耕莘野，志在康斯民。孔明卧隆中，所怀务经纶。

玄造生贤圣，拯彼愚与昏。观其立勋业，万世光炳燉。

伊人久己逝，斯道幸未湮。畴能继其踵，后来寂无闻。

但见夸毗子，恬然忘本真。捷捷负才慧，区区周自身。

要显患得失，草莽忧贱贫。胡不徇所务，成功追古人。
次韵叶左丞见寄 其一
沈与求（宋代）

先生少英发，身为国元龟。玉堂动敏翰，诸老叹莫追。

向来三折肱，举世推良医。小试经纶才，艰难佐筹帷。

忧时傥失声，舍我今其谁。
题贯时轩
韩淲（宋代）

柯叶贯四时，不为寒暑变。理事俱到处，因之亦可见。
草桥即席寄以腾
靳学颜（明代）

旧国春深草似烟，年年此际对离筵。
才闻柳外歌三叠，已识尊前路五千。
剑阁啼猿梅雨夜，锦江驻马麦秋天。
从今莫问西来雁，纵有风翰不到川。
颂古五十七首
释道昌（宋代）

是两头语，未出泥水。
非两头语，依前自死。
振锡卓然。白日青天。
风力还他败坏时，漫天网生辉。
梅花喜神谱·大开一十四枝
宋伯仁（宋代）

五更山外鸣，斗低残月小。
唤起利名人，仆仆浑无了。
太白山祈雨诗
苏辙（宋代）

田漫漫，耕挹挹。拔陈草，生九谷。人功尽，雨则违。苗不穗，莩不米，哀将饥兮。
好事近
朱敦儒（宋代）

我不是神仙，不会炼丹烧药。只是爱闲耽酒，畏浮名拘缚。

种成桃李一园花，真处怕人觉。受用现前活计，且行歌行乐。
句
吕希哲（宋代）

除却借书沽酒外，更无一事扰公私。
雨中岩桂
姜特立（宋代）

社后十日雨，坏却山桂化。
不见日车行，但见雨脚斜。
闷坐室何有，辞眠情不佳。
安得万里风，浩荡吹晴霞。
柳絮风
黄清老（元代）

三月韶光天气清，游丝舒卷太无情。微飘帘幕当春昼，乱扑亭台似雪晴。

醉脸欲吹新燕弱，舞腰初软落花轻。江头点点行人泪，相逐离歌洒客程。
南歌子·香墨弯弯画
秦观（宋代）

香墨弯弯画，燕脂淡淡匀。揉蓝衫子杏黄裙，独倚玉阑无语点檀唇。
人去空流水，花飞半掩门。乱山何处觅行云？又是一钩新月照黄昏。
自陕到阙感而成咏
刘敞（宋代）

葱葱气象瞻峣阙，肃肃行装造近畿。钧奏昔年曾梦到，玉关今日是生归。

茂林病久迷朝序，宣室人疏慑帝晖。簪履未忘恩再造，不然何路谒彤闱。
止酒
晁公溯（宋代）

卧病经旬不举觞，胸中无复少年狂。
春心已逐飞花尽，午梦还随白日长。
尘事无穷那可了，诗情常在不能忘。
闭门觅句无余事，书策纷纷正绕床。
留台宾客李公挽辞二首
苏颂（宋代）

奕世儒缨胄，清朝翰墨臣。
裁成五色诏，出拥两朱轮。
柏署分曹佚，铜楼拜命新。
如何止中寿，志未展经纶。
和题真相院
彭汝砺（宋代）

山色随行止，溪声满见闻。灯花秋寂淡，香火夜氛氲。

野色迷修竹，厨烟长白云。大夫材力健，故宠寺僧勤。
题双楠轩
苏轼（宋代）

南轩前头两佳木，先生抚翫常不足。
尤爱薰风五月初，白银花开光照屋。
长江二首
苏泂（宋代）

长江无六月，大地绝纖埃。
暑向风前退，秋从雨后来。
问桐知叶落，修桂待花开。
畴昔扁舟兴，分明欲唤回。
眉萼 忆旧 新谱翻曲，[中兴乐]用仄韵
丁澎（清代）

绿窗人静榴花瘦。眉萼翠香依旧。记得堂前，簸钱羞走。

不合当时迤逗。愁时候。心头念着，小字千回，忍将伊咒。
送余刺史宝冈秩满入觐即次留别元韵 其一
觉罗四明（清代）

惟君才卓荦，事业表堂皇。闽峤拊循遍，路岐姓字香。

昨予衔新拊，仍复到海疆。旧雨欢同地，藉商济时方。

伟哉贤刺史，僚属共瞻望。
春晚
崔道融（唐代）

三月寒食时，日色浓于酒。落尽墙头花，莺声隔原柳。
张咏察奸
佚名（唐代）

张咏尚书镇蜀日，因出过委巷，闻人哭，惧而不哀，亟使讯之。云：闻夫暴卒。”乃付吏穷治。吏往熟视，略不见其要害。而妻教吏搜顶发，当有验。及往视之，果有大钉陷其脑中。吏喜，辄矜妻能悉以告咏。咏使呼出，厚加赏劳，问所知之由，令并鞠其事。

盖尝害夫，亦用此谋。发棺视尸，其钉尚在，遂与哭妇 , 俱刑于市。
题时觉寺在在堂十二首
舒坦（宋代）

六国干戈擅霸图，先生谈笑有工夫。
不知当日纵横梦，曾识水声山色无。
宫词 其九十三
宋白（宋代）

今夜金吾不禁街，灯山火树准宣牌。长安一片星河里，丹凤楼高众乐谐。
栽竹
杜牧（唐代）

本因遮日种，却似为溪移。历历羽林影，疏疏烟露姿。

萧骚寒雨夜，敲劼晚风时。故国何年到，尘冠挂一枝。
明水镇水陆祥院
祖无择（宋代）

谁卜精蓝若画屏，四边山色与泉声。
野僧惯见心应乐，俗客偷来骨亦清。
晚吹乍回香篆破，晓云才散蜡灯明。
吏人莫怪徘徊久，自得闲情减宦情。
青州馆对月，忆叔白、子乔南行
李宪噩（清代）

一片家山月，分程照远游。何时渡湘水？今夜宿青州。

独卧未安枕，对吟应在舟。那堪两地恨？并入北堂愁。
颂古二十六首
释嗣宗（宋代）

不是风旛不是心，祖师正眼只如今。
如今不识山河碍，识得如今海岳沉。
送僧归里
成鹫（清代）

伶俐衲僧世稀少，触著一了便百了。鼻孔撩天两眼高，一緉麻鞋紧俏俏。

自誇蓦直到台山，依旧门前打之绕。中途撞著婆子禅，指条去路令分晓。

一朝撞倒须弥卢，不道归家路绵邈。不绵邈，新妇骑驴阿家牵，世路红尘空扰扰。
送陈进士游江南
苏舜钦（宋代）

昔也衣裾已化尘，驱车今去涉惊津。淮天苍茫背残腊，江路逶迤逢旧春。

时有飘梅应得句，苦无蒸酒可沾巾。归来莫恋溪山胜，枫鬼揶揄解笑人。
贺尤礼侍兼修史侍讲直学士院四首
张镃（宋代）

斯文未摇落，右序启哲人。
胸中悟复悟，笔底新又新。
幻为九色丝，銮坡演明纶。
兵民总疲羸，夜直烦前陈。
送春书怀
陈良贵（宋代）

镇日书堂静掩扉，乱红飘尽觉春归。好花似共流光老，衰柳应同故旧稀。

斑管不教题五凤，锦文谁复理残机。疗贫虽得毛生檄，欲奉双亲愿已违。
画堂春
赵长卿（宋代）

当时巧笑记相逢。玉梅枝上玲珑。酒杯流处已愁浓。寒雁横空。

珑程无记更从容。到归来好事匆匆。一时分付不言中。此恨难穷。
诸公和差须二诗不已又得二首
刘克庄（宋代）

乏萧生表褚公须，那更痴年已倍瑜。
爱北征诗穷愈壮，鄙东封稿死犹谀。
誉臣亦有毁臣者，知我宁无罪我乎。
惜取宝珍常自照，底须揭日耀群愚。
吴伯常家看桃花
虞堪（明代）

二月一日走海涯，吴生邀我看桃花。重寻玄都定何日，且看赤城俱是霞。

此番开颜阿母喜，他年得子小儿誇。蜂衙蝶阵浑扰扰，何处春来有汝家。
思归八绝
胡寅（宋代）

壮时尝有意功名，不觉星星白发生。
眼亦渐花心更短，归与犹可事农耕。
腊月同友寻梅道上登天秀岩和薛中丞叶太傅刻石原韵 其二
季麒光（清代）

由来胜迹重名公，山水文章自不同。近接凌霄惟片石，遥窥苍海只长虹。

暮烟多处层峦好，寒叶疏时落照空。少保祠前云历历，松声不逐怒潮东。
颂古三十九首
释道枢（宋代）

旧岁新年作问端，同安从此放颟顸。
凭杖高楼莫吹笛，大家留取倚兰干。
天台歌
喻良能（宋代）

涉海神仙夸蓬莱，登陆胜地称天台。
天台枕海连四明，万峰千岭相萦回。
赤城绣出绮霞色，瀑布界破瑶山青。
神仙居处寸步有，游人白日迷杳冥。
剡溪昔年有二客，五月此山同采摘。
只知采采不盈筐，不觉行行失归陌。
龟肠蝉腹忽鸣饥，倾壶进食欲令谁。
山桃一颗垂林畔，共食欻然肌骨换。
下山得水涧石中，以手饮之还濯盥。
又见芜菁出山腰，一杯圆转中流漂。
二人相顾却相谓，此地去人应不遥。
过溪水深四尺许，又度一山逢二女。
韶颜艳色世所无，南国东邻何足数。
笑唤刘晨阮肇名，相识浑如旧有情。
问郎若个来何晚，遂即殷勤相奉迎。
入户幔帷殊不恶，错落珍珠与璎珞。
只将左右几青衣，也胜人间夸绰约。
逡巡进脯饭胡麻，琼杯片片斟流霞。
不知仙客来何处，各把宫桃庆女家。
歌吹嘈嘈张内乐，颜色有欢情有乐。
金鸦飞入向虞渊，客散虚堂掩帘箔。
夜深各拥一仙娥，泛泛鸳鸯在绿波。
和鸣乍自秦箫起，行雨初从楚梦过。
瞥然一留因半载，天气常如三月在。
百鸟哀鸣不可闻，感此茫茫愁似海。
俗缘未断身未轻，思归日有求归声。
更招女伴作离乐，共写深衷无限诚。
曲终一出山中洞，万里云烟空目送。
归来不见去时人，寂寞惊魂若春梦。
子孙虽在不相知，欲寻旧路已多歧。
棋迷柯岭难重见，花失桃源空自悲。
风流云散令人惜，至今犹唱阮郎归。
和张君美韵二首
吴芾（宋代）

风尘环四海，烟水绕孤村。
涉世曾无味，思君更断魂。
区区何面目，苒苒且朝昏。
此意凭谁语，悠然付酒樽。
次张昌化合溪新亭韵
刘过（宋代）

不碍溪流水不平，主人平处王鸥盟。
两峰呈秀出天造，双涧同流到地清。
尚忆经过曾对酒，欲来登览恨无名。
仙凡咫尺红尘隔，草草题诗亦浪评。
送黄子默湖南机宜
王庭圭（宋代）

潢池赤子弄锄耰，天子择日除元侯。今君去为幕下士，多材应元幄中筹。

官弩近围临桂峒，捷书飞入未央楼。想当磨盾作露布，何异裴公取蔡州。
蒋苕生前辈挽诗 其一
王友亮（清代）

天语呼名士，人言胜达官。已成千载遇，不救一生寒。

忽忽蛇年遇，悠悠蝶梦阑。此中无挂碍，应作去来观。
次韵元晦择之雪中见怀
张栻（宋代）

流水浩无息，游云去不休。
我思在何许，起步三径幽。
男子四方志，胡为守一丘。
盍簪未可期，此意空绸缪。
平生子朱子，砥柱屹横流。
探古独遐观，万象供双眸。
结友得林子，苦心事穷搜。
看渠清介姿，便可披羊裘。
昔者千里驾，共我风雪驾，
共我风雪游。永言清绝景，
只以好语酬。居然隔年别，
却喜翰墨留。诗来尚记忆，
知子不我尤。讲羽今难忘，
离索古所忧。但当勉耘耔，
岁晚傥可收。
冬日书怀四首
王炎（宋代）

结茅绿阴下，四壁但图史。
时亦有好事，相过款名理。
舍之学宦游，蓬转不自已。
岂无山水音，尘埃被绿绮。
幽梦绕云溪，拿舟弄清泚。